ໃນວັນທີ 26 ຕຸລາ 2020 ທີ່ຫ້ອງປະຊຸມໃຫຍ່ ສະຖາບັນການຄຸ້ມຄອງວິທະຍາສາດ ແລະ ເຕັກໂນໂລຊີ ໄດ້ເປີດຊຸດຝຶກອົບຮົມທິດສະດີການເມືອງ-ການປົກຄອງໄລຍະ 45 ວັນ ຊຸດທີ IV ໃຫ້ແກ່ພະນັກງານຫຼັກແຫຼ່ງຂອງຕົນ, ໂດຍການເປັນປະທານຂອງສະຫາຍ ປ.ອ. ບໍ່ວຽງຄຳ ວົງດາລາ ກຳມະການສູນກາງພັກ, ເລຂາຄະນະພັກ, ລັດຖະມົນຕີະຊວງ ວິທະຍາສາດ ແລະ ເຕັກໂນໂລຊີ, ມີຕາງໜ້າຄະນະພັກກະຊວງ, ຕາງໜ້າຄະນະໜ່ວຍພັກອ້ອມຂ້າງກະຊວງ, ແຂກຖືກເຊີນ ແລະ ນັກຝຶກອົບຮົມທັງໝົດເຂົ້າຮ່ວມ.
ການຝຶກອົບຮົມທິດສະດີການເມືອງ ແລະ ການປົກຄອງແມ່ນມີຄວາມສຳຄັນ ແລະ ຈຳເປັນພາວະວິໄສ ສຳຫຼັບພະນັກງານຫຼັກແຫຼ່ງນຳພາຄຸ້ມຄອງ ເປັນການຍົກລະດັບຄວາມຮູ້ພື້ນຖານດ້ານທິດສະດີການເມືອງ-ການປົກຄອງ, ຮຽນຮູ້ກ່ຽວກັບທິດສະດີມາກ-ເລນິນ, ແນວຄິດໄກສອນ ພົມວິຫານ, ຊຶ່ງປະກອບດ້ວຍ 5 ພາກວິຊາຄື: ພາກວິຊາປັດຊະຍາມາກ-ເລນິນ ມີ 5 ບົດ, ພາກວິຊາເສດຖະສາດການເມືອງ ມີ 8 ບົດ, ພາກວິຊາລັດທິສັງຄົມນິຍົມວິທະຍາສາດມີ 6 ບົດ, ພາກວິຊາບໍລິຫານສາດ ມີ 8 ບົດ ແລະ ພາກວິຊາກໍ່ສ້າງພັກ ມີ 5 ບົດ. ບັນດາບົດຮຽນທັງໝົດ ແນໃສ່ເຮັດໃຫ້ ຜູ້ເຂົ້າຮ່ວມກຳແໜ້ນສະພາບຄວາມເປັນຈິງທາງດ້ານການເມືອງ, ເສດຖະກິດ-ສັງຄົມ, ໄດ້ຮັບຮູ້ເຊື່ອມຊຶມແນວທາງປ່ຽນແປງໃໝ່ຂອງພັກຢ່າງເປັນລະບົບ ແລະ ນຳໄປໝູນໃຊ້ເຂົ້າໃນໜ້າທີ່ການເມືອງຂອງຕົນໃຫ້ຖືກຕ້ອງ ແລະ ມີຫຼັກການ. ຊຸດຝຶກອົບຮົມຄັ້ງນີ້ຈະດຳເນີນໄປຈົນເຖິງວັນທີ 25 ທັນວາ 2020 ຈຶ່ງຈະສຳເລັດ, ຜູ້ເຂົ້າຮ່ວມຝຶກອົບຮົມຄັ້ງນີ້ ມີ 45 ສະຫາຍ, ຍິງ 18 ສະຫາຍ.
ໃນໂອກາດເຂົ້າຮ່ວມພິທີດັ່ງກ່າວ ສະຫາຍ ປ.ອ. ບໍ່ວຽງຄຳ ວົງດາລາ ໄດ້ເນັ້ນໃຫ້ຄະນະຮັບຜິດຊອບ, ຄູອາຈານ, ນັກຝຶກອົບຮົມ ເອົາໃຈໃສ່ຄົ້ນຄວ້າເນື້ອໃນເອກະສານ ສ້າງຄວາມເຂົ້າໃຈຢ່າງແຈ່ມແຈ້ງ, ຮັບຟັງການບັນຍາຍ ແລະ ແລກປ່ຽນບົດຮຽນເຊິ່ງກັນ ແລະ ກັນດ້ວຍຄວາມຮັບຜິດຊອບ ເພື່ອນຳໄປຈັດຕັ້ງຜັນຂະຫຍາຍເຂົ້າສູ່ວຽກງານຕົວຈິງພາຍຫຼັງຮຽນຈົບ.
ໂດຍ: ວິລະສະໄໝ ຍົດບຸນມີ